Mozarti linn peaks olema küll Salzburg, ent antud filmis on selleks hoopis Lõuna-Korea pealinn Seoul. Linn ongi pealkirjas vast tähtsam komponent kui Mozart ise, sest tegu on filmiga eelkõige linnast ja linnalugudes põimuvate inimeste eludest.    Noore režissööri Jeon Kyu-hwani debüütteos on üsna omailmeline ja teistsugune. Tegu pole kindlasti suure raha ja kalliste vahenditega tehtud suurteosega vaid annab aimu sellest (korea) kinomaailma poolest, kus  glamuur ja suured stuudiod veel suurt rolli ei mängi. Seda võib antud filmi kohta kindlasti öelda, kasvõi juba seetõttu, et näitlejad on linnalugude autentsemaks esituseks kõik amatöörid.    Meeldejäävalt lihtne on Ji-Won'i tegelaskuju, kes peab väikest ajalehekioskit ning kelle hobiks on mööduvate inimeste salaja pildistamine. Lisaks liiguvad linna peal Slovakkiast pärit pianist Sara ning illegaalset raha teenivad aafriklased Etoo ja Ayo.    Mozarti linna inimesed on pigem kurvad ja oma  kohta otsivad üksiklased, kas nad üldse kuhugi jõuavad? Nende ülesvõtmiseks on Jeon Kyu-Hwan kasutanud lihtsaid vahendeid, mis siiski linna nukrad noodid esile toovad.    Kaarel Kuurmaa